Document ID: 32014R1263

KOMISJONI DELEGEERITUD MÄÄRUS (EL) nr 1263/2014,
26. november 2014,
millega antakse ajutist erakorralist abi Eesti, Läti ja Leedu piimatootjatele
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 219 lõiget 1 koostoimes artikliga 228,
ning arvestades järgmist:
(1)
7. augustil 2014 keelustas Venemaa valitsus teatavate liidu toodete, sealhulgas piimatoodete impordi Venemaale. Keeld on mõjutanud eriti tõsiselt Eesti, Läti ja Leedu piima- ja piimatootesektorit, mis sõltuvad eriti tugevalt ekspordist Venemaale. 2013. aastal eksportisid kõnealused kolm liikmesriiki üle 15 % oma piimatoodangust Venemaale ning Venemaa eksport moodustas nendest liikmesriikidest kolmandatesse riikidesse eksporditavatest piimatoodetest kokku üle 60 %.
(2)
Augustis ja septembris langesid piima tootjahinnad Eestis, Lätis ja Leedus märkimisväärselt, samas kui liidus keskmiselt jäi hind suhteliselt stabiilseks. Möödunud aastaga võrreldes olid piimahinnad Eestis ja Lätis 26-27 % madalamad ja Leedus 33 % madalamad; liidus keskmiselt on hind langenud üksnes ligikaudu 5 %. Piimahinnad Balti riikides on liidu sekkumistasemele kõige lähemal.
(3)
Piima tootjahindade langus tasemele, mis ei ole jätkusuutlik, seab ohtu piimatootmissektori Balti riikides, kes olid 2014. aastal saavutamas tugevat turupositsiooni. Balti riikide piimatooted sõltusid suuresti Vene turu vajadustest ja maitsest. Nende riikide piimasektor vajab aega, et otsida uusi turustusvõimalusi või kohandada tootmist uutele toodetele, mille järele oleks vajadust.
(4)
Balti riikide piima- ja piimatootesektorid on keskendunud muudele toodetele kui või ja lõssipulber ning seepärast ei ole kõnealused tooted hõlmatud riikliku sekkumise ega eraladustusabi meetmetega.
(5)
Et märkimisväärsest hinnalangusest põhjustatud turuhäirele tõhusalt reageerida, on asjakohane toetada Balti riike ühekordse rahastamispaketiga, et aidata piimatootjaid, keda Venemaa impordikeeld tõsiselt mõjutab ning kellel on praeguses erakorralises olukorras likviidsusprobleeme.
(6)
Iga asjaomase liikmesriigi rahastamispakett tuleks arvutada 2013/2014. aasta piimatoodangu alusel riiklike kvootide piires. Et suunata toetus nendele tootjatele, keda keeld mõjutab, ja võtta arvesse eelarvevahendite piiratust, peaksid asjaomased liikmesriigid jaotama kõnealuse summa objektiivsete kriteeriumide alusel, kedagi diskrimineerimata ning vältides turu- ja konkurentsimoonutusi.
(7)
Kuna rahastamispaketiga hüvitatakse ainult piiratud osa tootjate kantud tegelikust kahjust, tuleks asjaomastel liikmesriikidel lubada anda piimatootjatele täiendavat toetust, lähtudes samadest objektiivsuse, mittediskrimineerimise ja konkurentsimoonutusest hoidumise kriteeriumidest.
(8)
Kuna kõigi asjaomaste liikmesriikide rahastamispaketid kehtestatakse eurodes, tuleb meetme ühetaolise ja samaaegse kohaldamise tagamiseks kindlaks määrata Leedule määratud summa omavääringusse konverteerimise kuupäev. Seepärast on asjakohane määrata kindlaks vahetuskursi rakendusjuhu kuupäev vastavalt määruse (EL) nr 1306/2013 artiklile 106. Et võtta arvesse määruse (EL) nr 1306/2013 artikli 106 lõike 2 punktis b osutatud põhimõtet ning kõnealuse määruse artikli 106 lõike 5 punktis c sätestatud kriteeriume, peaks rakendusjuhu kuupäev olema käesoleva määruse jõustumise kuupäev.
(9)
Käesoleva määrusega ette nähtud abi on meede põllumajandusturgude toetuseks määruse (EL) nr 1306/2013 artikli 4 lõike 1 punkti a tähenduses.
(10)
Eelarvelistel põhjustel peaks liit rahastama liikmesriikide kulutusi seoses piimatootjate rahaliste toetustega ainult juhul, kui sellised maksed on tehtud teatud tähtajaks.
(11)
Läbipaistvuse ja tõhusa kontrolli ning saada oleva summa nõuetekohase haldamise tagamiseks peaksid asjaomased liikmesriigid komisjoni teavitama toetuse andmise meetodite valiku objektiivsetest kriteeriumidest ning konkurentsimoonutuse vältimiseks kehtestatud sätetest.
(12)
Piimatootjatele abi võimalikult kiireks tagamiseks peaks liikmesriikidel olema võimalus rakendada käesolevat määrust võimalikult kiiresti. Seepärast peaks käesolev määrus jõustuma kolmandal päeval pärast selle avaldamist,
ON VASTU VÕTNUD KÄESOLEVA MÄÄRUSE:
Artikkel 1
1. Eestile, Lätile ja Leedule antakse liidu abi kogusummas 28 661 259 eurot, et anda sihipärast toetust piimatootjatele, keda mõjutab Venemaa keeld liidu toodete impordile.
Eesti, Läti ja Leedu kasutavad neile lisa kohaselt antavaid summasid objektiivsete ja mittediskrimineerivate kriteeriumide alusel, tingimusel et maksed ei moonuta konkurentsi. Seepärast võtavad asjaomased liikmesriigid arvesse, mil määral Vene impordikeeld asjaomaseid tootjaid mõjutab.
Eesti, Läti ja Leedu teevad asjaomased maksed hiljemalt 30. aprilliks 2015.
2. Leedu puhul on lisas sätestatud summade konverteerimisel vahetuskursi rakendusjuhu kuupäevaks käesoleva määruse jõustumise kuupäev.
Artikkel 2
Eesti, Läti ja Leedu võivad anda artiklis 1 osutatud abi saavatele piimatootjatele täiendavat toetust ulatuses, mis ei ületa lisas sätestatud vastavaid summasid, lähtudes samadest objektiivsuse, mittediskrimineerimise ja konkurentsimoonutusest hoidumise kriteeriumidest.
Eesti, Läti ja Leedu maksavad täiendavat toetust hiljemalt 30. aprilliks 2015.
Artikkel 3
Eesti, Läti ja Leedu esitavad komisjonile järgmise teabe:
a)
võimalikult kiiresti ja hiljemalt 31. märtsiks 2015 objektiivsed kriteeriumid, millest lähtudes valitakse sihipärase toetuse andmise meetodid, ning konkurentsimoonutuse vältimiseks võetud meetmed;
b)
hiljemalt 30. juuniks 2015 makstud toetuste kogusumma ning andmed toetusesaajate arvu ja liigi kohta.
Artikkel 4
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. november 2014

Labels: 17
19
5
3
6
18